Charlotte Fischer (RV), 2007-05-10:
Gode byer er fulde af liv.
De er fulde af forskellige mennesker og forskellige livsformer.
Det giver dynamik og udvikling.
Det styrker også deres sammenhængskraft, som det hedder nu om stunder, og alt sammen er værdier, som Det Radikale Venstre tror grundlæggende på.
Det er derfor, vi har sat politikere i spidsen for vore kommuner og byer.
Vores opgave herinde er at sikre dem råderummet og redskaberne.
I virkeligheden ønsker vi også at se det her beslutningsforslag som en anledning til at rejse en mere bred debat om, hvorvidt vi støtter vores almene boliger, men også opførelsen af billige boliger, på den rigtige måde i dag.
I dag er det jo sådan, at vi gør det over almenboliglovgivningen, og det er på den måde, vi har gjort det på godt og ondt, for det er jo også noget af det, der har ført til, at vi har fået store almene boligblokke i landet, hvor man har fået ghettoer, og sociale problemer har hobet sig op i bestemte områder.
Af den grund synes vi, at det i virkeligheden er befriende at tænke billige almene boliger, måske på en helt ny måde, og selve øvelsen, nemlig at sprede boliger i boligmassen, synes vi er helt afgørende.
Så overordnet er vi positive over for den problemstilling, der bliver rejst her.
Vi spørger så: Er det her det rigtige redskab?
Er det det eneste redskab, de har brug for, og giver det anledning til, at vi i virkeligheden skal tænke hele det her område forfra?
Det er klart nok, at forslaget udspringer af Københavns Kommunes ønske om at bygge 5.000 billige boliger til mellemindkomstgrupperne i København, for de frygter, at de ellers ikke kan skaffe medarbejdere til den offentlige service i Københavnsområdet.
Det er en reel problemstilling.
Men paradokset er jo, at det her i virkeligheden ikke handler om, at der ikke er billige boliger i København.
Der er billige boliger i København, der er oven i købet ret mange billige boliger.
Problemet er, at de er svært tilgængelige.
Andels- og lejeboliger får man jo ikke sådan bare uden videre.
Man får dem ofte kun, hvis man har en god forbindelse eller har været særlig heldig.
Samtidig er der ikke nogen sikkerhed for, at disse billige boliger bebos af mennesker, der faktisk har brug for billige boliger til under markedsprisen.
Det giver alt sammen et ineffektivt boligmarked, og det mener jeg dybest set også den her debat burde handle om.
For uanset hvordan vi vender og drejer det, har vi grundlæggende et usundt boligmarked.
Det er en meget stor øvelse.
Jeg tror ikke, man skal reformere lejemarkedet i en tid, hvor markedet er meget højspændt.
I virkeligheden skal man gøre det, når det ligger meget lavt, og det skal kobles sammen med en reform af boligstøtteordningerne.
Vi synes alt andet lige, at det er bedre at støtte mennesker end mursten, og det har vi sådan set altid ment.
Men tilbage til det her forslag, som vi mener adresserer det problem, der er i København, og handler om, hvorvidt man skal give byer og kommuner en ekstra mulighed: I dag har kommunerne ikke juridisk set lov til at udbyde byggegrunde under markedsprisen – det er i hvert fald det, som statsforvaltningen i København siger.
Det rejser for os spørgsmålet, når man nu skal støtte opførelsen af billige boliger, og det gør vi jo i dag over almenboligloven, om det så er den rigtige måde at gøre det på, om det er en bedre måde at støtte på, når man udbyder grunde under markedsprisen, fordi man spreder boligerne mere.
Altså, jeg har normalt ikke meget til overs for Margaret Thatcher, men jeg synes egentlig, at det er tankevækkende nok, at en superliberal politiker som hende faktisk har været med til at indføre det i England.
I virkeligheden var der måske brug for at se på, hvordan det har fungeret.
Har det skabt problemer med gennemsigtighed og penge under bordet?
– altså nogle af de indvendinger, som ministeren og regeringens ordførere kommer med.
Alt i alt synes vi, det er vigtigt at tage den her debat seriøst op.
Vi er åbne og synes, vi skal bruge anledningen til at gå ind i en diskussion.
I sidste ende har vi, synes jeg, en forpligtelse her i Folketinget til at give kommunerne redskaber til at løse de problemer, de står over for, og det kunne godt være, at det her kunne være et af dem.